Title: ประกาศกระทรวงมหาดไทย เรื่อง การยกเว้นข้อห้ามมิให้คนต่างด้าวเข้ามาในราชอาณาจักรเป็นการเฉพาะ สำหรับคนต่างด้าวสัญชาติลาวและกัมพูชา ที่ได้จัดทำทะเบียนประวัติไว้ใน พ.ศ. 2549

ประกาศกระทรวงมหาดไทย

ประกาศกระทรวงมหาดไทย
เรื่อง
การยกเว้นข้อห้ามมิให้คนต่างด้าวเข้ามาในราชอาณาจักรเป็นการเฉพาะ
สำหรับคนต่างด้าวสัญชาติลาวและกัมพูชา
ที่ได้จัดทำทะเบียนประวัติไว้ใน พ.ศ. ๒๕๔๙

อาศัยอำนาจตามความในมาตรา ๑๗ แห่งพระราชบัญญัติคนเข้าเมือง
พ.ศ. ๒๕๒๒ รัฐมนตรีว่าการกระทรวงมหาดไทยโดยอนุมัติตามมติของคณะรัฐมนตรี เมื่อวันที่
๓๐ มกราคม พ.ศ. ๒๕๕๐ ออกประกาศไว้ ดังต่อไปนี้

ข้อ ๑
 คนต่างด้าว หมายถึง บุคคลสัญชาติลาวและกัมพูชา
ที่มาทำทะเบียนประวัติหรือบัตรประจำตัวตามกฎหมายว่าด้วยการทะเบียนราษฎร และได้รับใบอนุญาตทำงาน
ตามประกาศกระทรวงมหาดไทย เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษลงวันที่
๒๓ มิถุนายน พ.ศ. ๒๕๔๙ และเป็นคนต่างด้าวที่อยู่ภายใต้เงื่อนไขตามบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐประชาธิปไตยประชาชนลาว
และรัฐบาลแห่งราชอาณาจักรกัมพูชา ว่าด้วยความร่วมมือด้านการจ้างแรงงาน

ข้อ ๒  เพื่อประโยชน์ในการปฏิบัติตามข้อตกลงว่าด้วยความร่วมมือด้านการจ้างแรงงานดังกล่าว
มิให้นำบทบัญญัติตามมาตรา ๑๒ (๓) แห่งพระราชบัญญัติคนเข้าเมือง พ.ศ. ๒๕๒๒ มาใช้บังคับกับคนต่างด้าวตามข้อ
๑

ข้อ ๓  หนังสือเดินทาง เอกสารใช้แทนหนังสือเดินทาง
และหนังสือรับรองสถานะบุคคลของคนต่างด้าวตามข้อ ๑ ให้เป็นไปตามแบบแนบท้ายประกาศฉบับนี้

ข้อ ๔  ให้พนักงานเจ้าหน้าที่สำนักงานตรวจคนเข้าเมืองประทับตราอนุญาตให้คนต่างด้าวซึ่งถือเอกสารตามข้อ
๓ อยู่ในราชอาณาจักร เป็นเวลาสองปี เมื่อคนต่างด้าวดังกล่าวอยู่ในราชอาณาจักรครบกำหนดระยะเวลาอนุญาตแล้ว
หากประสงค์จะอยู่ในราชอาณาจักรต่อไปอีกเพื่อทำงาน ให้สามารถขออยู่ในราชอาณาจักรได้อีกครั้งเดียว
เป็นระยะเวลาไม่เกินสองปี

ทั้งนี้ ตั้งแต่บัดนี้เป็นต้นไป[๑]

ประกาศ
ณ วันที่ ๙ มีนาคม พ.ศ. ๒๕๕๐
อารีย์
วงศ์อารยะ
รัฐมนตรีว่าการกระทรวงมหาดไทย

[เอกสารแนบท้าย]

๑. 
หนังสือเดินทาง เอกสารใช้แทนหนังสือเดินทาง
และหนังสือรับรองสถานะบุคคลของคนต่างด้าว

(ดูข้อมูลจากภาพกฎหมาย)

วัชศักดิ์/ผู้จัดทำ
๑๖
พฤษภาคม ๒๕๕๐

[๑]
ราชกิจจานุเบกษา เล่ม ๑๒๔/ตอนพิเศษ ๕๖ ง/หน้า ๓/๔ พฤษภาคม ๒๕๕๐